CELEX: 
Language: et
Date: 2019-01-14 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määrust (EL) 2017/625 selliste saadetiste kategooriate osas, mille suhtes kohaldatakse piiripunktis ametlikku kontrolli

SELETUSKIRI
            
            
               1.DELEGEERITUD ÕIGUSAKTI TAUST
            
            
               Ametlikku kontrolli käsitleva määrusega (EL) 2017/625 (ametliku kontrolli määrus) kehtestatakse raamistik ametlikuks kontrolliks ja muudeks ametlikeks toiminguteks, et kontrollida, kas liidu toidutarneahela alaseid õigusnorme kohaldatakse õigesti. See hõlmab kolmandatest riikidest liitu saabuvate loomade ja kaupade ametlikku kontrolli.
            
            
               Käesoleva delegeeritud õigusakti eesmärk on lisada neisse saadetiste kategooriatesse, mis peavad läbima liitu saabumisel piiripunktis ametliku kontrolli, liittooted, hein ja põhk.
            
            
               Õigusakt on aga seotud teiste õigusaktidega, millega on ette nähtud järgmine:
            
            
               ·Teatava kategooria liittoodete suhtes alates 21. aprillist 2021 kehtima hakkav vabastus piiripunktis tehtavast ametlikust kontrollist (ametliku kontrolli määruse artikli 48 alusel) ning kuni nimetatud kuupäevani kehtivad praegused vabastused.
            
            
               ·Asjaomaste liittoodete loetelu, sealhulgas nende CN-koodid (ametliku kontrolli määruse artikli 47 lõike 2 punkti a alusel).
            
            
               ·Imporditingimused, mida tuleks alates 21. aprillist 2021 kohaldada eri kategooria liittoodete, heina ja põhu suhtes (ametliku kontrolli määruse artiklite 90 ja 126 ning loomatervise määruse artikli 234 lõike 2, artikli 237 lõike 4 ja artikli 239 lõike 2 alusel), näiteks loetelu nõuded, sertifikaadid või kinnitused.
            
            
               2.ENNE ÕIGUSAKTI VASTUVÕTMIST TOIMUNUD KONSULTATSIOONID
            
            
               Mitmel korral konsulteeriti komisjoni eksperdirühmaga „ametlik kontroll“ (E00911) ning peeti mitu kohtumist asjaomaste sidusrühmadega.
            
            
               Komisjoni veebisaidi kaudu (https://ec.europa.eu/info/law/better-regulation/have-your-say_et) üldsusele pakutud võimalus anda delegeeritud määruse eelnõu kohta tagasisidet andis tulemuseks ühe kodaniku märkuse selle kohta, et lisaks loomsetele kõrvalsaadustele tuleks ametliku kontrolli määruse artikli 47 lõike 1 punktis b viidata loomsetest kõrvalsaadustest saadud toodetele, et nimetatud säte oleks kooskõlas kõnealuse määruse artikli 1 lõikega 2. Määruse (EL) 2017/625 artikli 47 lõikes 3 sätestatud volitusega, mis võimaldab komisjonil muuta ametliku kontrolli määruse artikli 47 lõikes 1 osutatud kategooriaid, ei ole siiski ette nähtud võimalust lisada sellesse sättesse loomsetest kõrvalsaadustest saadud tooteid.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Õiguslik alus on määruse (EL) 2017/625 artikli 47 lõige 3.
            
            
               KOMISJONI DELEGEERITUD MÄÄRUS (EL) …/…,
            
            
               14.1.2019,
            
            
               millega muudetakse Euroopa Parlamendi ja nõukogu määrust (EL) 2017/625 selliste saadetiste kategooriate osas, mille suhtes kohaldatakse piiripunktis ametlikku kontrolli
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ,
                  1
                eriti selle artikli 47 lõiget 3,
            
            
               ning arvestades järgmist:
            
            
               (1)Euroopa Parlamendi ja nõukogu määrusega (EL) 2017/625 kehtestatakse raamistik ametlikuks kontrolliks ja muudeks ametlikeks toiminguteks, et kontrollida, kas liidu toidu- ja söödaalaseid õigusnorme kohaldatakse õigesti. See raamistik hõlmab kolmandatest riikidest liitu saabuvate loomade ja kaupade ametlikku kontrolli.
            
            
               (2)Määrusega (EL) 2017/625 on ette nähtud, et teatavate looma- ja kaubakategooriate iga saadetise suhtes kohaldatakse kindlaks määratud esimeses liitu saabumise piiripunktis ametlikku kontrolli, sest neisse kategooriatesse kuuluvad loomad ja kaubad võivad ohustada inimeste ja loomade tervist.
            
            
               (3)Lisaks määruses (EL) 2017/625 juba loetletud saadetisekategooriatele peaksid piiripunktis ametliku kontrolli läbima ka toiduained, mis sisaldavad nii taimseid saadusi kui ka töödeldud loomseid saadusi (liittooted), samuti hein ja põhk, sest ka need võivad kujutada endast ohtu inimeste ja loomade tervisele.
            
            
               (4)Määrust (EL) 2017/625 tuleks seetõttu vastavalt muuta.
            
            
               (5)Kuna määrust (EL) 2017/625 hakatakse kohaldama alates 14. detsembrist 2019, peaks ka käesolevat määrust kohaldama alates samast kuupäevast,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2017/625 artikli 47 lõike 1 punkt b asendatakse järgmisega: 
            
            
               „b)loomsed saadused, loomne paljundusmaterjal, loomsed kõrvalsaadused, hein ja põhk ning toiduained, mis sisaldavad nii taimseid saadusi kui ka töödeldud loomseid saadusi (liittooted);“.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates 14. detsembrist 2019.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 14.1.2019
            
            
               
                     Komisjoni nimel
               
               
                     president
                     Jean-Claude JUNCKER
               
               
            
         
         
            
                  
                     (1)
                  
                        ELT L 95, 7.4.2017, lk 1.